Návrh SMERNICA EURÓPSKEHO PARLAMENTU A RADY ktorou sa mení a dopĺňa smernica Rady 92/65/EHS, pokiaľ ide o veterinárne požiadavky, ktorými sa riadi obchod s psami, mačkami a fretkami v rámci Únie a ich dovoz do Únie. /* COM/2012/090 final - 2012/0040 (COD) */





DÔVODOVÁ SPRÁVA Cieľom tohto návrhu je zmeniť a doplniť smernicu Rady 92/65/EHS z 13. júla 1992, ktorou sa ustanovujú veterinárne požiadavky na obchodovanie so zvieratami, spermou, vajíčkami a embryami, na ktoré sa nevzťahujú veterinárne požiadavky ustanovené v osobitných právnych predpisoch Spoločenstva uvedených v prílohe A oddiele I smernice 90/425/EHS, a na ich dovoz do Spoločenstva[1]. Smernicou 92/65/EHS sa okrem iného stanovujú veterinárne požiadavky, ktorými sa riadi obchodovanie s psami, mačkami a fretkami v Únii a ich dovoz do Únie. Uvedené požiadavky sa vzťahujú na príslušné veterinárne požiadavky stanovené v nariadení Európskeho parlamentu a Rady (ES) č. 998/2003 z 26. mája 2003 o veterinárnych požiadavkách uplatniteľných na nekomerčné premiestňovanie spoločenských zvierat a ktorým sa mení a dopĺňa smernica Rady 92/65/EHS[2]. Zrušením nariadenia (ES) č. 998/2003 nariadením Európskeho parlamentu a Rady (EÚ) č. xxx/2012 o nekomerčnom premiestňovaní spoločenských zvierat[3] vznikla potreba zmeniť a doplniť smernicu 92/65/EHS s cieľom vypustiť a nahradiť odkazy na nariadenie (ES) č. 998/2003 odkazmi na nariadenie (EÚ) č. xxx/2012. Smernica 92/65/EHS by sa mala okrem toho zmeniť a doplniť aj preto, aby sa zohľadnilo prijatie nariadenia Rady (ES) č. 1/2005 z 22. decembra 2004 o ochrane zvierat počas prepravy a s ňou súvisiacich činností a o zmene a doplnení smerníc 64/432/EHS a 93/119/ES a nariadenia (ES) č. 1255/97[4], ktoré sa vzťahuje na prepravu psov, mačiek a fretiek v rámci Únie. Zo skúsenosti s uplatňovaním smernice 92/65/EHS navyše vyplynulo, že prevádzkovatelia majú ťažkosti s plnením požiadavky stanovenej v uvedenej smernici, podľa ktorej sa má klinické vyšetrenie zvierat vykonať 24 hodín pred ich odoslaním. V odporúčaniach Svetovej organizácie pre zdravie zvierat týkajúcich sa dovozu psov a mačiek sa stanovuje, že klinické vyšetrenie sa má vykonať 48 hodín pred odoslaním zvierat. Preto je vhodné predĺžiť lehotu stanovenú v smernici 92/65/EHS na 48 hodín a zodpovedajúcim spôsobom zmeniť a doplniť uvedenú smernicu. Návrh nemá žiadny finančný vplyv na rozpočet Únie. Tento návrh a návrh, ktorým sa zrušuje a nahrádza nariadenie (ES) č. 998/2003, sa predkladajú spolu, aby sa prijali súčasne. 2012/0040 (COD) Návrh SMERNICA EURÓPSKEHO PARLAMENTU A RADY ktorou sa mení a dopĺňa smernica Rady 92/65/EHS, pokiaľ ide o veterinárne požiadavky, ktorými sa riadi obchod s psami, mačkami a fretkami v rámci Únie a ich dovoz do Únie. (Text s významom pre EHP) EURÓPSKY PARLAMENT a RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 43 ods. 2, so zreteľom na návrh Európskej komisie, po postúpení návrhu legislatívneho aktu národným parlamentom, so zreteľom na stanovisko Európskeho hospodárskeho a sociálneho výboru[5], konajúc v súlade s riadnym legislatívnym postupom, keďže: (1) Veterinárne požiadavky, ktorými sa riadi obchod s psami, mačkami a fretkami v Únii a ich dovoz do Únie, sú stanovené v smernici Rady 92/65/EHS z 13. júla 1992, ktorou sa ustanovujú veterinárne požiadavky na obchodovanie so zvieratami, spermou, vajíčkami a embryami, na ktoré sa nevzťahujú veterinárne požiadavky ustanovené v osobitných právnych predpisoch Spoločenstva uvedených v prílohe A oddiele I smernice 90/425/EHS, a na ich dovoz do Spoločenstva[6]. (2) Uvedené požiadavky sa vzťahujú na príslušné veterinárne požiadavky uplatniteľné na nekomerčné premiestňovanie psov, mačiek a fretiek do členského štátu z iného členského štátu alebo z tretej krajiny alebo území stanovené v nariadení Európskeho parlamentu a Rady (ES) č. 998/2003 z 26. mája 2003 o veterinárnych požiadavkách uplatniteľných na nekomerčné premiestňovanie spoločenských zvierat a ktorým sa mení a dopĺňa smernica Rady 92/65/EHS[7]. (3) Zrušením nariadenia (ES) č. 998/2003 nariadením Európskeho parlamentu a Rady (EÚ) č. xxx/2012 o nekomerčnom premiestňovaní spoločenských zvierat[8] vznikla potreba zmeniť a doplniť smernicu 92/65/EHS s cieľom vypustiť a nahradiť odkazy na nariadenie (ES) č. 998/2003 odkazmi na nariadenie (EÚ) č. xxx/2012. (4) Nariadenie Rady (ES) č. 1/2005 z 22. decembra 2004 o ochrane zvierat počas prepravy a s ňou súvisiacich činností a o zmene a doplnení smerníc 64/432/EHS a 93/119/ES a nariadenia (ES) č. 1255/97[9] sa okrem iného vzťahuje na prepravu psov, mačiek a fretiek v rámci Únie. Odkaz na uvedené nariadenie by sa preto mal vložiť do článku 10 smernice 92/65/EHS, ktorou sa stanovujú veterinárne podmienky uplatniteľné na obchodovanie s uvedenými zvieratami. (5) Zo skúseností s uplatňovaním smernice 92/65/EHS navyše vyplynulo, že klinické vyšetrenie zvierat 24 hodín pred ich odoslaním nie je vo väčšine prípadov vykonateľné. Preto je vhodné predĺžiť lehotu stanovenú v smernici 92/65/EHS na 48 hodín, podľa lehoty odporúčanej Svetovou organizáciou pre zdravie zvierat. (6) Podľa Komisie nie je v tomto konkrétnom prípade odôvodnené žiadať členské štáty, aby zaslali Komisii dokumenty vysvetľujúce vzťah medzi ustanoveniami tejto smernice a zodpovedajúcimi časťami vnútroštátnych transpozičných dokumentov. V tejto smernici sa stanovuje len obmedzený počet zmien a doplnení smernice 92/65/EHS. Preto bude môcť Komisia získať informácie potrebné na overenie transpozície bez toho, aby na túto úlohu pridelila značné zdroje. Členské štáty každopádne poskytnú Komisii znenie transponovaných opatrení. (7) Smernica 92/65/EHS by sa preto mala zodpovedajúcim spôsobom zmeniť a doplniť, PRIJALI TÚTO SMERNICU: Článok 1 Zmeny a doplnenia Smernica 92/65/EHS sa mení a dopĺňa takto: (1) Článok 10 sa mení a dopĺňa takto: a) odsek 2 sa nahrádza takto: '2. Psy, mačky a fretky môžu byť predmetom obchodovania, ak: a) spĺňajú podmienky stanovené v článku 5 nariadenia (EÚ) č. xxx/2012*; b) boli do 48 hodín pred odoslaním klinicky vyšetrené veterinárnym lekárom schváleným príslušným orgánom; c) sú počas prepravy na miesto určenia sprevádzané veterinárnym osvedčením o ich zdravotnom stave, ktoré: i) zodpovedá vzoru v časti 1 prílohy E; ii) je podpísané úradným veterinárnym lekárom, ktorý potvrdzuje, že veterinárny lekár schválený príslušným orgánom zdokumentoval v príslušnom oddiele identifikačného dokumentu, vo formáte stanovenom v článku 22 ods. 1 nariadenia (EÚ) č. xxx/2012, klinické vyšetrenie vykonané v súlade s písm. b) tak, aby bolo zrejmé, že v čase klinického vyšetrenia boli zvieratá spôsobilé na prepravu plánovanou cestou v súlade s nariadením (ES) č. 1/2005**.“ ___________________ * Ú. v. EÚ L […], […], s. […]. ** Ú. v. EÚ L 3, 5.1.2005, s. 1. b) odsek 3 sa vypúšťa. (2) V článku 16 sa druhý a tretí odsek nahrádzajú takto: „Pokiaľ ide o mačky, psy a fretky, podmienky dovozu musia byť aspoň rovnocenné podmienkam stanoveným v kapitole III nariadenia (EÚ) č. xxx/2012. Okrem splnenia podmienok uvedených v druhom odseku, psy, mačky a fretky musia byť počas prepravy na miesto určenia sprevádzané veterinárnym osvedčením o zdravotnom stave, vyplneným a podpísaným úradným veterinárnym lekárom, ktorý potvrdí, že klinické vyšetrenie sa vykonalo do 48 hodín pred odoslaním veterinárnym lekárom schváleným príslušným orgánom, ktorý overil, že v čase klinického vyšetrenia boli zvieratá spôsobilé na prepravu po plánovanej ceste.“ Článok 2 Transpozícia 1. Členské štáty prijmú a uverejnia najneskôr do [**] zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie týchto ustanovení. Tieto ustanovenia uplatňujú od […]. Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty. 2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice. Článok 3 Nadobudnutie účinnosti a uplatniteľnosť Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie. Článok 4 Adresáti Táto smernica je určená členským štátom. V Bruseli Za Európsky parlament Za Radu predseda predseda [1] Ú. v. ES L 268, 14.9.1992, s. 54. [2] Ú. v. EÚ L 146, 13.6.2003, s. 1. [3] Ú. v. EÚ L […], […], s. […]. [4] Ú. v. EÚ L 3, 5.1.2005, s. 1. [5] Ú. v. EÚ C [...], [...], s. [...]. [6] Ú. v. EÚ L 268, 14.9.1992, s. 52. [7] Ú. v. EÚ L 146, 13.6.2003, s. 1. [8] Ú. v. EÚ L […], […], s. […]. [9] Ú. v. EÚ L 3, 5.1.2005, s. 1.